Modimolle-monster se poging tot vrylating mislukJohan Kotze op 15 Julie 2013 in die hof Foto: Werner Beukes/SAPA Kotzé se aansoek om verlof tot appèl in ŉ poging om sy skuldigbevinding en lewenslange vonnisse om te keer, is vandeesweek in die konstitusionele hof afgekeur. Luvuyo Mfaku, woordvoerder van die nasionale vervolgingsgesag (NVG), het die hof se besluit aan Maroela Media bevestig. “Ons verwelkom die hof se uitspraak, omdat ons van die begin af gesê het dat Kotzé se appèl geen meriete het nie,” het hy gesê. “Dit is ook gepas dat die aansoek in Augustus afgekeur is juis wanneer die geveg teen geweld teen vroue so sterk in die kollig is. Dit is die einde van die pad vir Kotzé. Hy kan nie verder appelleer nie.” Riaan Coetzee, Kotzé se regsverteenwoordiger, het vroeër aan Maroela Media gesê sy kliënt se appèlaansoek was op verskeie redes gegrond, waarvan die belangrikste is dat hy voel hy het nie ’n regverdige verhoor gekry nie. Coetzee het verskeie redes hiervoor aangevoer, onder meer dat die verdediging nie betyds nie nodige dokumente van die staat ontvang het om vir die verhoor voor te berei nie en dat die hof hul versoek om uitstel geweier het. Kotzé is in Julie 2013 tot twee keer lewenslank gevonnis ná die aanval op sy eksvrou, Ina Bonnette. Hy is ook skuldig bevind aan die verkragting en marteling van Bonnette en die moord op haar seun, Conrad. Kotzé se medebeskuldigde Andries Sithole is ook tot twee keer lewenslange tronkstraf gevonnis, terwyl Pieta Mohlake en Sello Mphaka elk tot lewenslange tronkstraf plus ŉ bykomende 18 jaar gevonnis is. Kotzé word in die Zonderwater-gevangenis in Cullinan aangehou.